Lusazie: la proteste dai serbians e rive a Berlin
A jerin sù par jù un miâr i serbians che ai 29 di Mai a àn manifestât a Berlin par che a sedin sblocâts i fonts pe Fondazion dal popul serbian, che e viôt di difindi e di promovi la lenghe e la culture di cheste comunitât. Cun di fat, i cuasi 15 milions di euros che i spietin ae istituzion, a son blocâts dal principi dal an par vie di un conflit di competencis tra il guvier federâl todesc e chel dai stâts di Sassonie e Brandeburc. I serbians, o sorabis, a vivin te regjon storiche de Lusazie, che e je a cjaval tra i doi Lands, e a son la uniche minorance slave autoctone dentri dal stât todesc. In Fevrâr al jere za stât fat un apel public par risolvi la cuestion e par proviodi a fissâ miôr lis comptencis dai diviers orghins istituzionâi di maniere di evitâ che cheste situazion e torni a sucedi. Dut câs, fin cumò no si à mot nuie, e cussì lis organizazions serbianis a àn decidût di puartâ la proteste sot de Puarte di Brandeburc.
fur_Latn fur_Latn